LIITE

YHTENÄINEN ASIAKIRJA

”СТРАНДЖАНСКИ МАНОВ МЕД” (STRANDZHANSKI MANOV MED) / ”MAНОВ МЕД ОТ СТРАНДЖА” (MANOV MED OT STRANDZHA)

EU-nro: PDO-BG-02306 – 12.4.2017

SAN ( X ) SMM ( )

1. Nimi/nimet

”Странджански манов мед” (Strandzhanski manov med) / ”Maнов мед от Странджа” (Manov med ot Strandzha)

2. Jäsenvaltio tai kolmas maa

Bulgaria

3. Maataloustuotteen tai elintarvikkeen kuvaus

3.1 Tuotetyyppi

Luokka 1.4 Muut eläinperäiset tuotteet (munat, hunaja, erilaiset maitotuotteet paitsi voi jne.)

3.2 Kuvaus 1 kohdassa nimetystä tuotteesta

”Strandzhanski manov med” on hunajaa, jota hunajamehiläiset tuottavat kasvien elävien osien eritteistä ja kasveja imevien hyönteisten eritteistä. Mehiläiset keräävät niitä, yhdistävät tiettyihin itsestään peräisin oleviin aineisiin, varastoivat, haihduttavat niistä liian veden ja jättävät ne kypsymään hunajakennojen soluihin kohdassa 4 tarkoitetulla maantieteellisellä alueella. Tuote ”Strandzhanski manov med” saadaan tiettyjen hyönteisten erittämästä mesikasteesta ja tammenterhojen mahlasta, joita mehiläiset keräävät.

Aistinvaraiset ominaisuudet:

Ulkonäkö: samea, hieman opaalinhohtoinen, ei jäänteitä sikiöistä eikä muuta mekaanista roskaa, ei merkkejä käymisestä.

Väri: ruskeasta tai tummanruskeasta mustaan, häivähdys vihreää. Kiteytymisen seurauksena väri voi muuttua vaaleanruskeaksi tai harmaaksi.

Rakenne: sakea, juokseva, osittain kiteytynyt tai kiteytynyt massa.

Maku: makea, hieman hapokas, jossa karvas vivahde.

Tuoksu: paahdetut hedelmät ja toffee.

Hunajan koostumusta koskevat vaatimukset:

Fyysiset ja kemialliset ominaisuudet:

hedelmäsokeri- ja rypälesokeripitoisuus vähintään 45 g/100 g ruokosokeripitoisuus enintään 5 g/100 g kosteuspitoisuus enintään 19 % veteen liukenemattomien aineiden pitoisuus enintään 0,1 g/100 g sähkönjohtavuus oltava yli 0,95 mS/cm vapaa happo enintään 50 milliekvivalenttia happoa / 1 000 g diastaasiaktiivisuus yli 12 Schade-asteikolla keräämisen jälkeen hydroksimetyylifurfuraalipitoisuus (HMF-pitoisuus) enintään 10 mg/kg hunajan keräämisen jälkeen

”Strandzhanski manov med” -hunajan erottaa mesipohjaisesta hunajasta sen suuri sähkönjohtavuus, sillä se sisältää runsaasti mikroravintoaineita: kaliumia (1 568–1 676 mg/kg), magnesiumia (149–169 mg/kg), litiumia (0,11–0,33 mg/kg) ja mangaania (34–51 mg/kg) sekä antioksidantteja: fenolia (56–165 mg/kg). Sille on ominaista meletsitoosin (4–11 %) ja erloosin korkea pitoisuus. Erityispiirteisiin kuuluu myös kversitolin ja kestoosin esiintyminen. Lisäksi ”Strandzhanski manov med” -hunaja sisältää erityisen tuotanto- ja keräysmenetelmänsä seurauksena mesikasteen osatekijöitä eli sieni-itiöitä, kuromaitiöitä, sienirihmastoja jne.

Siitepölykoostumukseen liittyvät ominaisuudet:

”Strandzhanski manov med” on mesikastehunajaa, jonka siitepölypitoisuus on peräisin useista eri kasveista. Strandzhan runsaslukuiseen kasvilajistoon kuuluvat muun muassa Trifolium (valkoapila), Vicia (rehuvirna), Lotus (Lotus corniculatus), Tilia (lehmus), Echium (Boraginaceae-heimo), Rubus, Matricaria (Asteraceae-heimo), Daucus (Umbelliferae), Potentilla (Rosaceae), Paliurus, Dorycnium (Fabaceae-heimo), Brassicaceae, Clematis (Clematitis vitalba), Cistus (salviakistus, Cistus incanus), Plantago ja Chenopodiaceae.

”Strandzhanski manov med” -hunajan siitepölykoostumukseen vaikuttavat eräät Strandzhan alueen erityiset kasvit, joita ei tavata Bulgarian muissa osissa. Näitä ovat Ophrys reinholdii, Verbascum bugulifolium, Teucrium lamiifolium, laakerikistus, Hypericum androsaemum, Stachys thracica ja Epimedium pubigerum. Siitepölykoostumukseen vaikuttavat myös tertiäärikauden jäänteet – eli kasvilajit, jotka olivat laajalle levinneitä Strandzhan alueella tertiäärikaudella – kuten esimerkiksi Cicer montbretii, Erica arborea, mispeli, kanerva, salviakistus, Hypericum calycinum ja muut.

Seitsemän kasvin esiintymisalue Euroopassa rajoittuu Strandzhan alueeseen ja Kaukasiaan: Ilex colchica, Daphne pontica, Vaccinium arctostaphylos, Rhododendron ponticum, Strandzhan tammi, Veronica turrilliana ja Quercus polycarpa.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Mehiläisten ruokkiminen ei ole sallittua hunajankeruuaikana. Mehiläisiä voidaan ruokkia keväällä ja hunajankeruun jälkeen ennen talvea siinä määrin kuin se on tarpeen ravintovarastojen kartuttamiseksi ja sen varmistamiseksi, että yhdyskunta selviää talven yli. Yhdyskuntia voidaan ruokkia sokerilla, sokerikakulla ja sokerisiirapilla. Mehiläisiä voidaan ruokkia myös niiden itsensä tuottamalla hunajalla. Tuottajien on varmistettava, että talvivarastot eivät päädy ylijäämähunajaan (”Strandzhanski manov med”).

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

”Strandzhanski manov med” -hunajaa saadaan (pääosin kiinteistä) mehiläistarhoista, joiden on sijaittava määritellyllä maantieteellisellä alueella Strandzhan vuoriston tammimetsissä. ”Strandzhanski manov med” -hunajaa saadaan kesä-, heinä- ja elokuussa. Mehiläisyhdyskuntien on sijaittava määritellyllä maantieteellisellä alueella ympäri vuoden.

”Strandzhanski manov med” -hunajan tuotantotapa on seuraava:

1) vahakannen peittämien hunajakehikoiden siirtäminen tuotantotiloihin;

2) hunajakennojen kuorinta ja linkoaminen;

3) siivilöinti ja säilytysastioihin kaataminen;

4) valmiiden hunaja-astioiden siirtäminen varastoon.

Kaikkien tuotantovaiheiden on tapahduttava määritellyllä maantieteellisellä alueella tuotteen laadun ja täydellisen jäljitettävyyden turvaamiseksi.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Jotta voitaisiin taata tuotteen laatu ja sen täydellinen jäljitettävyys, hunaja pakataan kohdassa 4 määritellyllä maantieteellisellä alueella. Pakkauksen paino saa olla enintään 1 500 grammaa.

”Strandzhanski manov med” -hunajan laadun takaamiseksi ja etenkin aistinvaraisten sekä fyysisten ja kemiallisten ominaisuuksien säilyttämiseksi sen pakkaaminen ja merkitseminen olisi suoritettava määritellyllä maantieteellisellä alueella, sillä toiseen paikkaan maantieteellisen alueen ulkopuolelle kuljetettaessa hunajan laatu saattaisi korkeampien lämpötilojen vuoksi muuttua. Kaikki toimenpiteet olisi toteutettava asianomaisella maantieteellisellä alueella, jotta voidaan estää hunajan sekoittuminen muihin hunajiin, joita tämä suojattu alkuperänimitys ei kata, ja suojata se vieraiden hajujen imeytymiseltä. ”Strandzhanski manov med” -hunajaa ei saa kuljettaa pois asianomaiselta maantieteelliseltä alueelta pakkaamista varten, koska se imee ilmasta kosteutta, ja tuotteen suojaaminen kosteudelta on olennaisen tärkeää, koska kosteus heikentää sen aistinvaraisia sekä fyysisiä ja kemiallisia ominaisuuksia.

”Strandzhanski manov med” -hunajan myynti irtotavarana on kielletty.

3.6 Tuotteen, johon rekisteröity nimi viittaa, merkitsemistä koskevat erityiset säännöt

—

4. Maantieteellisen alueen tarkka rajaus

”Strandzhanski manov med” -hunajaa tuotetaan seuraavissa kunnissa: Sozopol, Primorsko, Tsarevo, Malko Tarnovo ja Sredets.

5. Yhteys maantieteelliseen alueeseen

5.1 Maantieteellisen alueen erityisyys

Maantieteellinen alue kattaa Strandzhan vuoriston, jossa vallitsee kostea mannerilmasto tai meri-ilmasto. Alueelle ovat tyypillisiä myös leudot lämpötilat, keväällä ja kesällä yleiset sumut, jotka usein kestävät pitkälle aamupäivään, leudot lämpötilat ja suuri ilmankosteus. Nämä olosuhteet edistävät hyönteisten lehtien pinnalta keräämien eritettyjen aineiden liukenemista. Kevyt sumu auttaa varmistamaan, että mahlapisarat eivät joudu hukkaan, sillä sakeammassa sumussa pisarat kasvaisivat suuremmiksi ja putoaisivat lehdiltä. Ilmastoon liittyvät tekijät – merellinen kosteus vuorten läheisyydessä, kuitenkin vailla runsaita sateita, ja suhteellisen lämmin ilmasto vailla äärilämpötiloja – yhdessä meren läheisyyden ja tammimetsien kanssa tarjoavat erinomaiset olosuhteet mesikasteen tuottajille, joita ovat kirvat (Lachnus roboris, L. pallipes, Monelliopsis caryae, Tuberculatus (Tuberculloides) querceus ja T. annulatus), Curculio Glandium -kärsäkäs ja tammikiiltokääriäinen (Cydia Splendana).

Vuoristoylängön erityinen maantieteellinen sijainti kolmen suuren vesialtaan (Mustanmeren, Egeanmeren ja Marmarameren) lähellä ja siitä johtuvat ilmastotekijät (suhteellisen suuri ilmankosteus ja leudot lämpötilat) sekä alueen paleontologinen historia (jään puuttuminen kvartäärikaudella) luovat olosuhteet, joissa kasveja esiintyy yhdistelminä, jotka ovat ainutlaatuisia koko maanosassa. Kosteiden ilmavirtojen liikkumista mereltä Strandzhan alueelle helpottavat pyöristyneet vuorenharjanteet, syvät rotkot ja jokilaaksot. Kasvit, jotka olivat tertiäärikaudella, miljoonia vuosia sitten laajalle levinneitä koko Euroopassa, ovat täällä säilyneet tähän päivään asti.

Strandzhan alueen kasvisto poikkeaa eurooppalaisista kasvistoista ja muistuttaa paljon Kaukasian ja Vähän-Aasian Mustanmeren kasvistoa, jossa on monia jäänteitä tertiäärikaudelta ja kotoperäisiä lajeja, jotka voidaan tunnistaa siitepölyspektrianalyysillä. Strandzhan alueella on useita suojeltuja alueita, luonnonsuojelualueita ja luonnollisia elinympäristöjä, mikä luo suotuisan ympäristön hunajamehiläisille ja mehiläishoidolle. Strandzhaa pidetään yhtenä viidestä ympäristönsuojelun prioriteettialueesta EU:ssa, ja se sisältyy yhtenäiseen eurooppalaiseen ekologiseen verkostoon (Natura 2000). Alueella esiintyy enimmäkseen tammi- ja pyökkimetsiä, ja suurin osa tammimetsistä kostuu lajeista Quercus petraea (talvitammi – 47,8 %) ja Q. frainetto (unkarintammi – 41,8 %), joista mesikastetta tuottavat kirvat ja kärsäkkäät saavat ravintoa.

Köyhä maaperä, joka on kanelinväristä ruskomaata ja keltaista podsolimaata, ja teollisen toiminnan puuttuminen vähentävät sellaisten viljelykasvien viljelyä, joiden kukinta voisi vaikuttaa kielteisesti hunajan laatuun.

5.2 Inhimilliset tekijät

Mehiläishoito on aina ollut yleistä Strandzhan alueella. Se on ikivanha elinkeino, mikä käy ilmi mehiläisten pesäkoreista ja -kannoista, joita on ollut 1800-luvun lopulta tähän päivään asti. Mehiläishoitajat huolehtivat seuraavista vaiheista erityisesti sen varmistamiseksi, että tuotantoon käytetään vain mesikastetta:

Vaihe I

Mehiläiset keräävät mesikastetta pääasiassa lehtipuista, tammista, ja käsittelevät sitä valmistaen kypsää ”Strandzhanski manov med” -hunajaa. Pääasiallisella siitepölyn keruukaudella sikiölaatikon yläpuolelle asetetaan hunajalaatikoita, jotta ylimäärähunaja on mahdollista kerätä talteen.

Vaihe II

Kun kennoissa oleva hunaja on riittävän kypsää, kennosto poistetaan pesästä ja siirretään paikkaan, jossa linkous tapahtuu.

Linkoamisen jälkeen hunaja siivilöidään, homogenoidaan ja kirkastetaan selkeytysastiassa vähintään 24 tunnin ajan.

Vaihe III

Hunaja säilytetään elintarvikkeiden varastointiin tarkoitetuissa astioissa. Dekantointi, pakkaaminen ja merkitseminen suoritetaan puhtaissa ja asianmukaisissa tiloissa. Kiteytyneestä hunajasta tehdään juoksevaa lämmittämällä sitä enintään 42 °C:ssa, joka on hunajan lämpötila pesässä hunajankorjuun aikana. Diastaasiaktiivisuus pysyy yllä kyseisessä lämpötilassa.

5.3 Tuotteen erityisyys

”Strandzhanski manov med” -hunajan ainutlaatuisuus johtuu pääasiassa sen fyysisistä ja kemiallisista ominaisuuksista, siitepölyominaisuuksista ja aistinvaraisista ominaisuuksista.

Yksi ”Strandzhanski manov med” -hunajan erityinen ominaispiirre on sen huomattavan suuri sähkönjohtavuus verrattuna muihin mesikastehunajiin – sen on oltava yli 0,95 mS/cm.

Hunajalle on luonteenomaista korkea diastaasiaktiivisuus (toissijaisen jalostuksen eli kirvojen ja kärsäkkäiden aikaansaaman rikkaan entsyymikoostumuksen ansiosta) ja matala hydroksimetyylifurfuraalipitoisuus (HMF-pitoisuus).

Nämä ominaispiirteet ilmenevät laajojen tammimetsien (jotka kattavat yli 70 prosenttia alueesta) ansiosta; ne yhdistettyinä leutoihin lämpötiloihin ja ilman korkeaan kosteuspitoisuuteen luovat olosuhteet lehvästön suurelle pinta-alalle, joka puolestaan tarjoaa kirvoille ja kärsäkkäille suotuisan ympäristön. Niiden eritteitä ja kasvien elävien osien eritteitä mehiläiset keräävät ja muuttavat kyseessä olevaksi hunajaksi.

”Strandzhanski manov med” -hunajan siitepölyspektri, joka sisältää siitepölyä kasveista, joita esiintyy ainoastaan Strandzhan alueella (ks. kohta 3.2), erottaa sen muualla tuotetusta hunajasta ja johtuu suoraan tuotteen ”Strandzhanski manov med” ja Strandzhan vuoriston välisestä yhteydestä. Siitepölyspektriä tutkimalla on voitu määritellä maantieteelliset tunnusmerkit – kotoperäiset ja tertiäärikauden jäänteitä olevat lajit. Niiden esiintyminen tai esiintymisen runsaus siitepölyspektrissä määrittää maantieteelliset rajat Strandzhan alueeseen.

On erittäin tärkeää, että mehiläistarhat sijaitsevat määritellyllä maantieteellisellä alueella läpi vuoden eli ovat kiinteää tyyppiä.

”Strandzhanski manov med” -hunaja on huomattavasti tummempaa väriltään, siinä on erityinen tuoksu ja hieman hapokkaampi ja karvaampi maku kuin mesipohjaisessa hunajassa.

5.4 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

”Strandzhanski manov med” on tuote, jolla on tiivis yhteys alkuperäalueeseensa, mikä on seurausta mesikastetta tuottavien kirva- ja kärsäkäspopulaatioiden, laajojen tammi- ja pyökkimetsiköiden esiintymisen ja tyypillisesti leudon ilmaston keskinäisestä bioekologisesta riippuvuudesta ja tasapainosta. Paikallinen metsäkasvillisuus tarjoaa ravintoa mesikasteen tuottajille, ja Strandzhan alueen leuto ilmasto (riittävä ilmankosteus, kohtuulliset lämpötilat, sumut keväällä ja kesällä) suosii mesikasteen erittymistä, jolloin sitä on runsaasti mehiläisten kerättäväksi. Strandzhan alueella mehiläiset saavat kesä-, heinä- ja elokuussa suurimman osan ravinnostaan tammen mesikasteesta. Mesikasteen keräämiskaudella Strandzhassa ei ole muita runsaasti mettä tuottavia lajeja, kuten akaasia- tai lehmusmetsiköitä, jotka kukkisivat ja aiheuttaisivat sen, että mesikastehunajaan sekoittuisi mesipohjaista hunajaa. Mehiläisille ravintoa tarjoavan mesikasteen koostumuksen ansiosta kyseisen hunajan mikroravintoaine- ja antioksidanttipitoisuus on suurempi verrattuna mesipohjaiseen hunajaan. Voimakas väri ja kevyesti hapokas ja karvas maku johtuvat mesikasteessa olevasta mikrofloorasta ja sen keräämisajankohdasta.

Strandzhan alue on suojeltu luonnonvarainen alue, joten siellä ei voida harjoittaa tehoviljelyä, mikä vaikuttaa tuotteen puhtauteen. Kasvimaantieteellisesti Strandzhan alue on ainutlaatuinen Euroopassa. Alueelle tyypillisten tai yksinomaan siellä esiintyvien kasvien siitepöly erottaa ”Strandzhanski manov med” -hunajan siitepölyspektrin muista. Kotoperäisiä Mustanmeren alueen lajeja, joita tavataan ainoastaan eteläisen Mustanmeren rannikolla Strandzhan, Pontisten vuorten ja Kaukasuksen välillä, ovat esimerkiksi Rhododendron ponticum, Daphne pontica ja Ilex colchica, ja ne vaikuttavat osaltaan ”Strandzhanski manov med” -hunajan siitepölyominaisuuksiin. Tämä ainutlaatuinen kasvisto vaikuttaa myös hunajan aistinvaraisiin ominaisuuksiin ja tuoksuun ja tukee ympäristön ja tuotteen välistä luonnollista yhteyttä.

Eritelmän julkaisutiedot

(tämän asetuksen 6 artiklan 1 kohdan toinen alakohta)

http://www.mzh.government.bg/bg/politiki-i-programi/politiki-i-strategii/politiki-po-agrohranitelnata-veriga/zashiteni-naimenovaniya/zayavlenie-za-znp-strandzhanski-manov-medmanov-med-ot-strandzha/